Primarul Brașovului, prins cu minciuna în CV: "O greșeală stupidă, pe care o regret".
Allen Coliban, primarul municipiului Brașov, a fost acuzat că a minţit atunci când a trecut în CV faptul că este absolvent al Facultăţii de Automatică şi Calculatoare din Bucureşti. Prodecanul facultăţii spune că edilul nu doar că nu a absolvit facultatea, ci a fost şi exmatriculat. Allen Coliban și-a editat descrierea de pe site-ul colibanprimar.ro la scurt timp după apariția declarațiilor prodecanului. Ulterior, edilul braşovean a explicat pe Facebook că a fost o "neînțelegere". "O greșeală stupidă, o greșeală pe care o regret și vă cer scuze tuturor".
"Am editat descrierea din CV, astfel încât să fie clară partea legată de licență și regret că nu am clarificat-o mai devreme. Da, am renunțat la a-mi da licența în 2005, după ce terminasem anul 5 de facultate. Cu mintea de acum poate că aș lua o altă decizie, dar la 20 și ceva de ani și în contextul de atunci a fost decizia cu care am fost împăcat. Am avut noroc că din punct de vedere profesional, au contat mereu doar rezultatele pe care le-am obținut, nu diploma, ITul fiind un domeniu plin de astfel de exemple", a precizat Coliban pe site-ul său colibanprimar.ro. Ulterior, primarul Brașovului a revenit cu precizări într-un LIVE pe pagina de Facebook. "O greșeală stupidă, o greșeală pe care o regret și vă cer scuze tuturor", a transmis Coliban. "Niciodată nu am tras beneficii de pe urma ei sau nu am folosit-o într-un fel pecuniar. În CV mi-am trecut întotdeauna cei 5 ani de Politehnica București. Din câteva motive. În primul rând pentru că am făcut cei 5 ani de Politehnica București și am o doză de mândrie să fi fost student al acestei instituții – poate una dintre cele mai dificile din țară", a mai precizat primarul Brașovului.